《昼夜长短》
明代·于谦

昼夜分长短，气候互凉燠。昼长宜官府，夜短省镫烛。

镫烛民膏脂，燃之非我欲。无奈更漏长，欲眠还反复。

起坐向灯前，中心如转毂。或将既往追，或将未来续。

兵民当怀绥，边境宜储蓄。化何由而行，政何由而肃。

思之有未得，还将旧书读。职分所当为，一一在心目。

夜分方就枕，展转犹未足。奴隶不得眠，偶语向厨屋。

为此非好劳，庶以偿俸禄。自从春昼长，百事免拘束。

冠盖临高堂，咨询尽民俗。贫者为宽征，饥者为发粟。

善良加抚摩，豪强使慑服。闾里无横科，仓廪有馀谷。

简教厉兵戎，公勤披案牍。诉牒旁午来，剖断不留宿。

虽非霹雳手，遇事颇神速。退食时从容，吟诗对脩竹。

夜后即安眠，何须论荣辱。民财免耗伤，奴隶无怨讟。

此事良自知，谁能喻衷曲。

作者简介：于谦（1398年5月13日－1457年2月16日），字廷益，号节庵，官至少保，世称于少保。汉族，明朝浙江杭州钱塘县人。因参与平定汉王朱高煦谋反有功，得到明宣宗器重，担任明朝山西河南巡抚。明英宗时期，因得罪王振下狱，后释放，起为兵部侍郎。土木堡之变后英宗被俘，郕王朱祁钰监国，擢兵部尚书。于谦力排南迁之议，决策守京师，与诸大臣请郕王即位。瓦剌兵逼京师，督战，击退之。论功加封少保，总督军务，被迫与先遣使议和，使英宗得归。天顺元年因“谋逆”罪被冤杀。谥曰忠肃。有《于忠肃集》。于谦与岳飞、张煌言并称“西湖三杰”。